<classify> MADAKTARI bingwa wa magonjwa ya wanawake na saratani wameshauri wanawake nchini kupiga vita magonjwa matatu hatari kwa afya zao kwa kukataa imani potofu, kujenga utamaduni wa kupima afya na kufuatilia tiba.Magonjwa yanayoelezwa kuua jamii taratibu na kudhoofisha nguvu kazi ya taifa kwa athari ni saratani ya mlango wa kizazi, matiti na Ukimwi.Hata hivyo, madaktari hao wamesema njia pekee ya kupunguza tatizo kwa asilimia 98 ni kufanya uchunguzi wa awali mapema na kupata chanjo kwa saratani, na wenye virusi vya Ukimwi, kuanza dawa za kupunguza makali.Wakizungumza na gazeti hili kwa nyakati tofauti hivi karibuni, madaktari hao walisema pamoja na idadi ya vifo vinavyotokana na magonjwa hayo kutotisha, magonjwa hayo ni hatari kwa wanawake na yana athari kubwa kwa vizazi vijavyo kama hayatashughulikiwa.Daktari bingwa wa magonjwa ya wanawake na uzazi katika Hospitali ya Taifa ya Muhimbili MNH, Dk Vicent Tarimo, alisema hospitali hiyo ina picha ya hali halisi ya maradhi nchini.Alisema mwaka 2017 na 2018, asilimia 30 mpaka 40 ya wagonjwa wanawake waliolazwa wodini walikuwa na saratani ya mlango wa kizazi na hali hiyo bado ipo mpaka sasa.Dk Tarimo, ambaye pia ni Mkuu wa Idara ya Magonjwa ya Wanawake na Uzazi MNH, alisema huo ni ugonjwa wa kwanza hatari kwa afya ya wanawake nchini na hali inatisha zaidi kwani unashambulia kwa kasi wasichana wenye miaka 20 na 21 walioanza ngono mapema.Alisema mwaka jana kati ya wagonjwa wanawake 2,519 waliolazwa katika wodi mbili hospitalini hapo, 922 walikuwa na saratani ya shingo ya kizazi na 75 kati yao walifariki.Alisema jamii ina imani potofu za kurogwa kuhusu magonjwa hayo na waathirika wengi hufika hospitali wamechelewa na kutopona.Mkurugenzi Mtendaji wa Taasisi ya Saratani ya Ocean Road, Dk Julius Mwaiselage alisema magonjwa hayo ni tishio kwa wanawake.Alisema mwaka jana walipokea wanawake 2,196 na waliokutwa na saratani ya mlango wa kizazi ni 1,287 na matiti ni 432 kati ya 971.Dk Mwaiselage alisema tatizo kwa sasa ni kubwa na linapaswa kuchukuliwa kwa umakini kwa wanawake nchini kuchunguzwa mapema kabla ya athari zaidi na kuacha imani kurogwa.Daktari bingwa wa upasuaji na Mkuu wa Idara ya Upasuaji MNH, Dk Ibrahim Mkoma ambayo inahusika na saratani ya matiti alisema wagonjwa wengi wanafika hapo wamechelewa.  <topic>: KITAIFA 